Steenhuisen saal op vir DA-leierstrydJohn Steenhuisen (Foto: Twitter) Die waarnemende DA-leier, John Steenhuisen, het sy veldtog om in die laaste naweek van Mei tydens die DA se federale kongres in Midrand tot voltydse partyleier verkies te word, afgeskop met ‘n luidrugtige, tipies Kaapse saamtrek by die Griekse Klub in Mouillepunt, Kaapstad. Byna vyfhonderd mense van oor die Wes-Kaap het die saamtrek, wat ook regstreeks oor die internet uitgesaai is, bygewoon. Etlike parlementslede van oor die land, asook die leier van die DA in die Ethekwini-metro in Durban, Nicole Graham, het die saamtrek bygewoon. Vanuit die Wes-Kaap het die teenwoordiges die premier Alan Winde, die LUR vir onderwys Debbie Schafer, die speaker van die wetgewer Masizole Mnqasela, die adjunkspeaker Debbie Schafer, lede van die wetgewer soos Derrick America en Mareille Wenger, en Kaapse stadsraadslede soos Angus McKenzie, JP Smith, Stuart Pringle en Matthew Kempthorne ingesluit, asook vele raadslede van die Wes-Kaapse platteland. Die leiers van die Wes-Kaap se wesstreek, Erik Marais, en die oosstreek, Jaco Londt, is deur verskeie van hul ondersteunende raadslede vergesel. Parlementslede van oor die land was teenwoordig insluitende die hoofsweep Natasha Mazzone, provinsiale leiers Jacques Smalle (Limpopo) en Joe McGluwa (Noordwes), asook LP’s soos dr. Leon Schreiber, genl-maj. Ockie Terblanche, adv. Glynnis Breytenbach, Leon Basson, Cilliers Brink, Kevin Mileham, Dean Macpherson, Manny de Freitas, Chris Hunsinger en Emma Powell. In sy toespraak het Steenhuisen gesê hy sal weer van die DA ‘n wenparty maak. Hy het gesê een van die dinge waarmee die DA in die onlangse verlede gesukkel het, is hoe om die rasgebaseerder diskriminasie van die verlede op ‘n nie-rassige manier op te los. “Dit is noodsaaklik dat ‘n welvaartstoets gebruik word sodat slegs die arm mense van alle rasse met die potensiaal gehelp word. Anders kry jy die situasie dat pres. Cyril Ramaphosa binne ‘n paar jaar ‘n miljardêr word terwyl die meeste swart mense brandarm bly – 99,8% van die land se armste mense is swart, bruin en Indiër,” het Steenhuisen gesê. Hy het gesê die land is besig om in die afgrond in geregeer te word deur die ANC en het verskeie beleidsalternatiewe aan die hand gedoen, van misdaadbestuur tot onderwys. “Waar dit in hierdie land goed gaan, regeer die DA. Suid-Afrika kan net werk as die DA werk,” het hy aangevoer.